ஒரே நாடு, ஒரே தேர்தல்

ஒரே நாடு, ஒரே தேர்தல் (One Nation, One Election) என்பது இந்திய அரசின் பரிசீலனையில் உள்ள ஒரு முன்மொழிவாகும். இதன்படி, நாட்டில் உள்ள அனைத்து தேர்தல்களையும் ஒரே நாளில் அல்லது ஒரு குறிப்பிட்ட காலத்திற்குள் நடத்துவதாகும்.  தில்லி, சம்மு மற்றும் காஷ்மீர், புதுச்சேரி ஆகிய 28 மாநிலங்கள் மற்றும் 8 யூனியன் பிரதேசங்களின் மக்களவை மற்றும் மாநில சட்டப் பேரவைகளுக்கு ஒரே நேரத்தில் தேர்தல்களை நடத்துவது என்பது அதன் குறிப்பிடத்தகுந்த திட்டங்களில் ஒன்றாகும்.

வரலாறு 
விடுதலைக்குப் பின் நடந்த சில பொதுத் தேர்தல்கள், மாநில சட்டப் பேரவைத் தேர்தல்களுடன் ஒரே நேரத்தில் நடத்தப்பட்டன. 1967 வரை நடைமுறையில் இருந்தபோது, 1968 மற்றும் 1969ல் சில மாநில சட்டசபைகள் முன்கூட்டியே கலைக்கப்பட்டதால், ஒரே நேரத்தில் நடந்த இந்தத் தேர்தல் முறை சீர்குலைந்தது. 2014 ஆம் ஆண்டு முதல், குஜராத் முதல்வராக இருந்த நரேந்திர மோடி, ஒரே நேரத்தில் தேர்தல் நடத்தினால், பொதுப் பணம் விரயமாவதைக் குறைப்பதாகவும், வளர்ச்சிப் பணிகள் சுமூகமாக நடைபெறுவதை உறுதி செய்வதாகவும் கூறினார். ஏனெனில் தேர்தல் நடத்தை விதிகள் அமலில் இருக்கும் போது இத்தகைய வளர்ச்சிப் பணிகள் நடைபெறுவதில் சிக்கல் இருப்பதாகவும் கூறினார். இந்தியாவின் அண்டை நாடான, பாக்கித்தானில் மாநிலச் சட்டமன்றங்களுடன் தேசியப் பாராளுமன்றத்திற்கான ஒரே நேரத்தில் தேர்தல்கள் நடத்தப்படுகின்றன, அதே நேரத்தில் நேபாளம் அதன் புதிய அரசியலமைப்பை 2015-இல் ஏற்றுக்கொண்டதிலிருந்து அரசாங்கத்தின் 3 நிலைகளிலும் (பாராளுமன்ற, மாகாண மற்றும் உள்ளூர்) ஒரே நேரத்தில் தேர்தல்களை நடத்துகிறது. நேபாளத்தைத் தவிர, சுவீடனும் அரசாங்கத்தின் அனைத்து 3 நிலைகளுக்கும் ஒரே நேரத்தில் தேர்தல்களை நடத்துகிறது, அதேசமயம் பெல்ஜியம் அதன் பாராளுமன்ற மற்றும் மாகாணத் தேர்தல்களை ஐரோப்பிய ஒன்றிய தேர்தல்களுடன் ஒரே நேரத்தில் நடத்துகிறது. 

ஆகஸ்ட் 2018 இல், இந்திய சட்ட ஆணையம், பஞ்சாயத்துகள் தொடங்கி மக்களவை வரையிலான அனைத்து நேரடித் தேர்தல்களையும் ஒரே ஆண்டில் ஒரே நேரத்தில் நடத்துவது குறித்த தனது வரைவு அறிக்கையை வெளியிட்டது.   இதுபோன்ற ஒரே நேரத்தில் தேர்தல்களை நடத்துவதற்கு, அரசியலமைப்புச் சட்டம், மக்கள் பிரதிநிதித்துவச் சட்டம் 1951, மற்றும் மக்களவை மற்றும் மாநில சட்டசபைகளின் நடைமுறை விதிகள் ஆகியவற்றில் பொருத்தமான திருத்தங்கள் செய்யப்பட வேண்டும் என்றும் அது கூறியது.  திருத்தங்கள் குறைந்தது 50% மாநிலங்களிடமிருந்து ஒப்புதல் பெற வேண்டும் என்றும் ஆணையம் பரிந்துரைத்தது. ஒரே நேரத்தில் தேர்தல் நடத்துவதால் ஏற்படும் நன்மைகள், பொதுப் பணத்தை மிச்சப்படுத்துதல், நிர்வாக அமைப்பு மற்றும் பாதுகாப்புப் படைகள் மீதான சுமையைக் குறைத்தல், அரசின் கொள்கைகளை உரிய நேரத்தில் செயல்படுத்துதல், தேர்தல் பணிகளைக் காட்டிலும் வளர்ச்சிப் பணிகளில் நிர்வாகக் கவனம் செலுத்துதல் போன்றவற்றுக்கு வழிவகுக்கும் என்று ஆணையம் தெரிவித்துள்ளது.

காரணம் மற்றும் தேவை 
நாடாளுமன்றக் குழு விவாதத்தில் ஆலோசிக்கப்பட்ட மதிப்பீட்டின்படி, மக்களவை மற்றும் சட்டப் பேரவைகளுக்கான தேர்தல்களுக்கு இந்தியத் தேர்தல் ஆணையத்துக்கு ரூ.4,500 கோடிக்கு மேல் செலவாகும். இது வேட்பாளர்கள் மற்றும் அரசியல் கட்சிகளால் அறிவிக்கப்பட்ட மற்றும் அறிவிக்கப்படாத தேர்தல் செலவுகள் தவிர்த்தது என்பது குறிப்பிடத்தகுந்ததாகும்.  பணியாளர்கள், பொதுமக்கள் குறைகள், சட்டம் மற்றும் நீதிக்கான நாடாளுமன்ற நிலைக்குழு தனது 79வது அறிக்கையில் "மக்களவை (லோக்சபா) மற்றும் மாநிலச் சட்டசபைகளுக்கு ஒரே நேரத்தில் தேர்தல் நடத்துவதற்கான சாத்தியக்கூறுகள், 2015" இல் இரண்டு கட்டங்களாக தேர்தலை நடத்த பரிந்துரைத்தது. இது ஒரே நாடு ஒரே தேர்தல் திட்டத்தினை அணுகுவதற்கான உகந்த நடைமுறையாகக் கருதப்படுகிறது. முதல் கட்டம் நவம்பர் 2016 இல் நடத்தப்படலாம் என்று முந்தைய ஆண்டு தாக்கல் செய்யப்பட்ட அறிக்கையில் தெரிவிக்கப்பட்டுள்ளது. தேர்தல் தேதியிலிருந்து ஆறு மாதங்கள் முதல் ஒரு வருடம் வரை பதவிக்காலம் முடிவடையும் அனைத்து மாநில சட்டப் பேரவைகளுக்குமான வாக்கெடுப்புகள் ஒன்றாகக் கொண்டு வரப்படலாம். எனவே, ஒரே நேரத்தில் தேர்தலை நடத்துவதற்காக சில சட்டசபைகளின் பதவிக் காலத்தை குறைக்க வேண்டும், மீதமுள்ளவை நீட்டிக்கப்படலாம் என்று நாடாளுமன்றக் குழு கருதுகிறது.

கருத்துகள்

ஆதரவு 
இந்தச் செயல்முறை நமது கூட்டாட்சி அமைப்பை வலுப்படுத்துவதோடு, சிறந்த வாக்காளர் எண்ணிக்கை மற்றும் மக்களாட்சிப் பங்கேற்புக்கு வழிவகுக்கும் என எடப்பாடி பழனிசாமி, அனைத்திந்திய அண்ணா திராவிட முன்னேற்றக் கழகம் சார்பாக ஆதரவினைத் தெரிவித்தார்.

இந்த குழு தனது அறிக்கையை சமர்ப்பித்ததும், பொது களத்திலும், நாடாளுமன்றத்திலும் விவாதிக்கப்படும் என்று மத்திய நாடாளுமன்ற விவகாரத்துறை அமைச்சர் பிரகலாத் ஜோஷி தெரிவித்தார்.  " இதில் பதட்டப்பட ஒன்றுமில்லை, விவாதங்கள் நடத்தப்படும். நாங்கள் உலகின் மிகப்பெரிய ஜனநாயகம் மற்றும் நாங்கள் ஜனநாயகத்தின் தாய் என்று அழைக்கப்படுகிறோம். இது ஜனநாயகத் தாயின் பரிணாமம்" என்று அவர் கூறினார். 

சட்ட விதிகளின்படி தேர்தலை நடத்த ஆணையம் தயாராக இருப்பதாக இந்திய தலைமை தேர்தல் ஆணையர் ராஜீவ் குமார் தெரிவித்துள்ளார்.

எதிர்ப்பு 
இது மக்களாட்சிக்கு எதிரானது என்று தமிழ்நாட்டு முதலமைச்சர் மு. க. ஸ்டாலின் கண்டனத்தைப் பதிவு செய்தார்.

மேலும் பார்க்கவும் 

 தேசிய நீதிபதிகள் நியமன ஆணையம்
 நோட்டா
 2014 - 2019 இந்திய நடுவண் அரசின் நிர்வாகம்யின் பிரதமர்
 பொது உரிமையியல் சட்டம்

குறிப்புகள்

மேற்கோள்கள் 

இந்தியத் தேர்தல்கள்
இந்தியாவில் சச்சரவுகள்